Laaste kans vir Baba- en Kleuter fotokompetisie inskrywings - Die Kwêvoël
Laaste kans vir Baba- en Kleuter fotokompetisie inskrywings
THABAZIMBI – Die jaarlikse Landbou- en Nywerheidgenootskapskou vind weer oudergewoonte aan die einde van die winter op Vrydag en Saterdag 29 en 30 Julie, plaas.
Die inskrywingsvorm word hierdie week vir die laaste keer eksklusief in Die Kwêvoël gepubliseer. Laatslapers moet voor 7 Julie 'n Kwêvoël bekom om in te skryf. Indien u 'n koerant in die winkel misloop, kan 'n koerant teen R6 by Die Kwêvoël kantoor in Tweedelaan 17, Thabazimbi verkry word. Skakel 014 777 1621.
Christine maan die ouers om daarop te let om hul kinders in die regte ouderdomsgroep in te skryf, verkeerdelike inskrywings sal lei tot diskwalifisering. Slegs een oorspronklike inskrywing per deelnemer word toegelaat, met ander woorde, indien 'n ouer drie kinders wil inskryf, moet hulle drie oorspronklike inskryfvorms hê. Elke inskrywingsfoto moet deur Snow's Action Photography geneem word te Landbouskougronde se Trollope saal. Die drie dae waarop foto's geneem sal word is 7, 8 en 9 Julie, die tye is vir 7 en 8 Julie vanaf 10:00 tot 17:00 en op 9 Julie vanaf 10:00 tot 18:00. Bring u inskrywingsvorm tesame met die inskrywingsfooi van R100 na die fotosessie. Die inskrywingsfooi van R100 sluit 'n A4 kleurfoto in. Elke deelnemer se foto sal in Die Kwêvoël gepubliseer word op Vrydag 30 Julie en die wenners van elke afdeling sal in Die Kwêvoël van Vrydag 5 Augustus gepubliseer word. 'n Afsonderlike sms-kompetisie wat deur Die Kwêvoël waargeneem sal word, sal "Thaba se gunsteling" baba/peuter of kleuter aanwys. Hierdie kompetisie is onafhanklik van die Landbouskou se kompetisie.